b'\n_START_ARTICLE_\nCarlo Giuliani\n_START_PARAGRAPH_\nCarlo Giuliani (14. maaliskuuta 1978 Rooma \xe2\x80\x93 20. hein\xc3\xa4kuuta 2001 Genova) oli italialainen globalisaatiokriitikko ja kansalaisaktivisti. Italialainen karabinieeri ampui h\xc3\xa4net hein\xc3\xa4kuussa 2001 G8-maiden kokouksen yhteydess\xc3\xa4 j\xc3\xa4rjestetyss\xc3\xa4 mielenosoituksessa.\n_START_SECTION_\nGenovan mielenosoitus\n_START_PARAGRAPH_\nHein\xc3\xa4kuun 20. p\xc3\xa4iv\xc3\xa4n\xc3\xa4 vuonna 2001 Giuliani oli mukana Genovassa j\xc3\xa4rjestetyn G8-maiden kokouksen vastaisessa mielenosoituksessa. Kaupungin keskustassa sijaitsevalla Alimonda-aukiolla protesti muuttui v\xc3\xa4kivaltaiseksi yhteenotoksi mielenosoittajien ja karabinieerien v\xc3\xa4lill\xc3\xa4._NEWLINE_Joukko mielenosoittajia hy\xc3\xb6kk\xc3\xa4si metalliputkilla ja puisilla kepeill\xc3\xa4 varustautuneena kahden karabinieerin miehitt\xc3\xa4m\xc3\xa4n maastoauton kimppuun. Guiliani oli l\xc3\xb6yt\xc3\xa4nyt jostakin palosammuttimen, jonka h\xc3\xa4n ilmeisesti oli aikeissa heitt\xc3\xa4\xc3\xa4 auton ikkunasta sis\xc3\xa4\xc3\xa4n._NEWLINE_Autossa ollut karabinieeri Mario Placanica ehti kuitenkin ampua l\xc3\xa4hiet\xc3\xa4isyydelt\xc3\xa4 Giuliania pistoolilla kasvoihin. Sitten viel\xc3\xa4 karabinieerien auto ajoi maassa makaavan Giulianin yli.\n_START_SECTION_\nSyytteet Placanicaa vastaan\n_START_PARAGRAPH_\nAmpumatapauksen tutkimusten yhteydess\xc3\xa4 esitettiin asiantuntijalausunto, jonka mukaan Giulianin surmannut luoti kimposi jostakin, eik\xc3\xa4 Placanica n\xc3\xa4in olisi suoraan t\xc3\xa4hd\xc3\xa4nnyt h\xc3\xa4nt\xc3\xa4. Todisteiden vuoksi kaikki syytteet Placanicaa vastaan hyl\xc3\xa4ttiin, eik\xc3\xa4 asia edennyt oikeuteen asti._NEWLINE_My\xc3\xb6hemmin muita mielenosoittajia vastaan k\xc3\xa4ydyss\xc3\xa4 oikeudenk\xc3\xa4ynniss\xc3\xa4 Giuliania tutkinut professori Marco Salvi kuitenkin todisti, ett\xc3\xa4 surmanluoti olisi ammuttu suoraan Giulianin kasvoja kohti._NEWLINE_Viranomaisia arvosteltiin my\xc3\xb6s siit\xc3\xa4, ettei autolla Giulianin yli ajanutta karbinieeri\xc3\xa4 vastaan nostettu syytett\xc3\xa4. Perusteluna k\xc3\xa4ytettiin, ett\xc3\xa4 Giuliani oli jo siin\xc3\xa4 vaiheessa kuollut. Auttamaan tulleiden hoitajien mukaan Giuliani oli kuitenkin viel\xc3\xa4 hengiss\xc3\xa4 heid\xc3\xa4n saapuessaan paikalle.\n_START_SECTION_\nKuoleman j\xc3\xa4lkeen\n_START_PARAGRAPH_\nKuolemansa j\xc3\xa4lkeen Carlo Giuliania on muistettu monin eri tavoin. H\xc3\xa4n kohtalonsa on inspiroinut useita eri alojen taiteilijoita. Muun muassa kymmenet musiikintekij\xc3\xa4t ovat tehneet h\xc3\xa4nest\xc3\xa4 kertovia kappaleita tai omistaneet niit\xc3\xa4 Giulianin muistolle. Tunnetuimpia ovat englantilainen Chumbawamba, espanjalainen Ska-P sek\xc3\xa4 baskitaustainen Manu Chao._NEWLINE_Giulianin kuolinpaikan Piazza Alimonda ovat aktivistit nimenneet ep\xc3\xa4virallisesti Piazza Carlo Giulianiksi. Aukiolle on my\xc3\xb6s pystytetty pieni muistomerkki. Kreuzbergin kaupunginosassa Berliiniss\xc3\xa4 avattiin Giulianin kuoleman kymmenvuotisp\xc3\xa4iv\xc3\xa4n\xc3\xa4 h\xc3\xa4nelle omistettu puisto._NEWLINE_Giulianin vanhemmat ovat my\xc3\xb6s kustantaneet muistomerkin, jossa on lyhyt italiankielinen teksti: Carlo Giuliani, ragazzo (Carlo Giuliani, poika). Vuonna 2002 valmistui Giulianin kuolemasta italialaisen ohjaajan Francesca Comencinin samanniminen dokumenttielokuva._NEWLINE_Carlo Giulianin \xc3\xa4iti Haidi Giuliani valittiin vuonna 2006 Italian parlamenttiin kommunistisen PRC-puolueen edustajana.'